রেলমন্ত্রক
যাত্রী সুরক্ষা ও নিরাপত্তার পাশাপাশি রেলের অন্যান্য কাজে রেল সুরক্ষা বাহিনীর নতুন প্রযুক্তি ব্যবহার
কোভিড শিশুদের সুরক্ষার জন্য আরপিএফ-এর বিশেষ পরিকল্পনা
রেল সুরক্ষা বাহিনীতে মহিলাদের প্রতিনিধিত্ব সর্বাধিক
বাহিনীতে মহিলাদের প্রতিনিধিত্ব ৯ শতাংশ 
বাহিনী প্রায় ৩ বছরে ৫৬ হাজারের বেশি শিশুকে উদ্ধার করেছে
বাহিনী গত ৩ বছরে মানব পাচারকারীদের কবল থেকে ৯৭৬ জন শিশুকে উদ্ধার করেছে
নতুন দিল্লি, ২৫ জুন, ২০২১
ভারতীয় রেল সর্বদাই সুরক্ষা ও নিরাপত্তার বিষয়টিতে অগ্রাধিকার দেয়। যাত্রীদের সুরক্ষা ও নিরাপত্তার পাশাপাশি রেল সুরক্ষা বাহিনী  কোভিড মহামারীর সময় ভাইরাসের বিরুদ্ধে লড়াইয়ে ভারতীয় রেলকে সাহায্য করেছে। মহামারীর সময় ভারতীয় রেলের বিভিন্ন প্রয়াসে আরপিএফ অগ্রভাগে থেকেছে।
কোভিড আক্রান্ত শিশুদের সুরক্ষায় আরপিএফ এক বিশেষ পরিকল্পনা গ্রহণ করেছে। এই পরিকল্পনার মাধ্যমে আরপিএফ স্টেশন বা ট্রেনে দুর্দশাগ্রস্ত শিশুদের চিহ্নিত করে তাদের নিকটবর্তী শহর / গ্রাম / হাসপাতালে পৌঁছে দেওয়ার ব্যবস্থা করেছে। কোভিড-১৯ মহামারীর প্রেক্ষিতে শিশুদের প্রতি বিশেষ যত্নবান হওয়ার জন্য রেলকর্মীদের সংবেদনশীল করে তোলা হয়েছে। দুর্দশাগ্রস্ত অবস্থায় থাকা শিশুদের প্রয়োজনীয় পরিষেবা ও সুযোগ-সুবিধা পৌঁছে দিতে স্টেশনে আগত যাত্রীদের সংবেদনশীল করে তোলা হচ্ছে। উদ্ধার হওয়া যে কোন শিশুর পুনর্বাসন নিশ্চিত করার জন্য একজন নোডাল আরপিএফ কর্মীকে দায়িত্ব দেওয়া হচ্ছে।
একাধিক ঘটনায় আরপিএফ কর্মীরা জীবনের ঝুঁকি নিয়ে স্টেশনে যাত্রীদের জীবন রক্ষায় কর্তব্য পালন করেছেন। মহৎ এই কাজের জন্য ২০১৮ থেকে আরপিএফকে ৯টি জীবনরক্ষা পদক এবং একটি শৌর্য পদক দিয়ে সম্মানিত করা হয়েছে।
ভারতীয় রেল মহিলা যাত্রীদের নিরাপত্তায় রেল সুরক্ষা বাহিনীতে মহিলাদের প্রতিনিধিত্ব বাড়িয়েছে। ২০১৯-এ বাহিনীতে ১০,৫৬৮টি শূন্য পদে মহিলা কর্মী নিয়োগ করা হয়েছে। বাহিনীতে মহিলাদের প্রতিনিধিত্ব বেড়ে ৯ শতাংশ হয়েছে। কেন্দ্রীয় স্তরের বাহিনী হিসেবে আরপিএফ-এ পদের দিক থেকে মহিলাদের প্রতিনিধিত্ব সর্বাধিক।
দূরপাল্লার ট্রেনগুলিতে সফররত একলা মহিলা যাত্রীর সুরক্ষা সুনিশ্চিত করতে আরপিএফ ২০২০-র ১৭ অক্টোবর 'মেরি সহেলি' কর্মসূচি গ্রহণ করে। তরুণ মহিলা আরপিএফ কর্মীদের নিয়ে একটি দল গঠন করা হয়েছে, যারা স্টেশনে ও যাত্রাপথে একা সফররত মহিলার সঙ্গে যোগাযোগ রেখে চলেন। ভারতীয় রেল লোকাল ট্রেনের পাশাপাশি মহানগরগুলির সমস্ত লেডিস স্পেশাল ট্রেনে মহিলা যাত্রীদের সুরক্ষা ও নিরাপত্তা বাড়াতে ভৈরবী, বীরাঙ্গনা, শক্তি-র মত বিশেষ প্রমিলা বাহিনী গঠন করেছে। আরপিএফ কর্মীদের লাগাতার নজরদারির ফলে ২০১৯ থেকে ২০২১-এর মে পর্যন্ত মহিলা কামরায় সফরের অভিযোগে প্রায় ১ লক্ষ ২৯ হাজার ৫০০ জন পুরুষ যাত্রীকে রেলওয়ে আইনের আওতায় গ্রেফতার করা হয়েছে।
শিশুদের উদ্ধারের ক্ষেত্রেও আরপিএফ গুরুত্বপূর্ণ ভূমিকা পালন করেছে। এমনকি, মহিলা ও শিশু কল্যাণ মন্ত্রকের সঙ্গে পরমর্শ করে আদর্শ কার্যপরিচালন বিধি  চূড়ান্ত করা হয়েছে। ২০২০ পর্যন্ত ১৩২টি স্টেশনে স্বেচ্ছাসেবী সংস্থাগুলির মাধ্যমে শিশু সহায়তা কেন্দ্র চালু করা হয়েছে। ২০১৭ থেকে ২০২১-এর মে পর্যন্ত ৫৬ হাজার ৩১৮ জন শিশুকে উদ্ধার করা হয়েছে। এছাড়াও ২০১৮ থেকে ২০২১-এর মে পর্যন্ত মানব পাচারকারীদের কবল থেকে ৯৭৬ জন শিশুকে উদ্ধার করা সম্ভব হয়েছে।
ট্রেন সফর আরও স্বাচ্ছন্দ্যদায়ক করে তুলতে আরপিএফ যাত্রীদের সঙ্গে নিরন্তর যোগাযোগ রেখে চলেছে। এছাড়াও যাত্রীদের অভিযোগ নিষ্পত্তি, ফেলে যাওয়া জিনিসপত্র উদ্ধার ও নিরাপত্তার ক্ষেত্রে আরপিএফ গুরুত্বপূর্ণ ভূমিকা পালন করে থাকে। ২০১৯ থেকে ২০২১-এর মে পর্যন্ত ভারতীয় রেল যাত্রীদের ফেলে যাওয়া জিনিসপত্রের সঙ্গে যুক্ত ২২ হাজার ৮৩৫টি ঘটনায় সংশ্লিষ্ট যাত্রীর কাছে তার জিনিসপত্র পৌঁছে দিয়েছে।
রেল সুরক্ষা বাহিনী বন্যা ত্রাণ সহায়তা দল গঠন করেছে। বন্যার দরুণ ট্রেনেই আটকে পড়া যাত্রীদের প্রয়োজনীয় সহায়তা পৌঁছে দিতে এই দল গঠন করা হয়। ট্রেনেই আটকে পড়া যাত্রীদের জল, খাবার ও ওষুধপত্র এই দলের পক্ষ থেকে পৌঁছে দেওয়া হয়। এমনকি, জাতীয় বিপর্যয় মোকাবিলা বাহিনীর পক্ষ থেকে রেল সুরক্ষা বাহিনীর ১৫ জন পুরুষ ও মহিলা কর্মীকে প্রশিক্ষণ দেওয়া হয়েছে। এছাড়াও আরও ৭৫ জন কর্মীকে প্রশিক্ষণ দেওয়া হচ্ছে। রেল সুরক্ষা বাহিনীর এই বন্যা ত্রাণ সহায়তা দলটি অসামরিক প্রশাসনের সঙ্গেও সমন্বয় বজায় রেখে কাজ করতে পারে।
CG/BD/AS/
(Visitor Counter : 191